La Volta reuneix un gran nombre de voluntaris en el seu pas per l'Eliana
08 de agost de 2019

El passat dimecres 7 d'agost, al voltant de 60 persones van acudir al saló de plens de l'Ajuntament a la primera reunió informativa sobre el voluntariat per a l'organització de La Volta els dies 27 i 28 d'agost.

La 5ena etapa de La Volta (l'Eliana-Javalambre) eixirà del municipi dimecres que ve 28 d'agost a partir de les 12.45 des de l'Avinguda Corts Valencianes, realitzant-se una volta controlada pels diferents carrers. A més, el dimarts 27 d'agost, els veïns de l'Eliana també podran gaudir del pas de La Volta ja que part del recorregut de la 4a etapa (Cullera-El Puig) es realitzarà per la CV-336 (Carretera Riba-roja de Túria-Sant Antoni de Benaixeve).

En la reunió, es va informar els presents sobre les diferents activitats que tindran lloc en l'esdeveniment, així com de les funcions que hauran de realitzar els voluntaris i voluntàries. Entre elles, van destacar el control d'accés de vehicles i persones al llarg del recorregut que realitzarà La Volta.

“La senya d'identitat de més valor de l'Eliana són els seus veïns i veïnes, per això és important que el dia 28 la imatge principal siga la d'una gran participació d'una ciutadania orgullosa del seu poble”, va assenyalar l'alcalde Salva Torrent.

Les persones interessades a col·laborar en aquest esdeveniment esportiu encara podran fer-ho inscrivint-se com a voluntaris i voluntàries abans del divendres 23 d'agost de les següents formes:

\-      A través del correu electrònic: alcaldia@leliana.es

\-      Personalment a l'Ajuntament (Alcaldia 1a planta), preguntant per Raúl o Claudia.

S'hauran de facilitar les següents dades personals:

\-      Nom i cognoms.

\-      Telèfon de contacte.

\-      Adreça de correu electrònic.

\-      Indicar si pot participar com a voluntari/voluntària el dia 27, el dia 28, o els dos dies.